El camí entre Sagunt i Faura guanya en seguretat viària amb la millora del paviment
25 d’abril 2024

![](/media/olwj3l10/img_0850_c.jpg?width=850&height=566.6666666666666)

La connexió entre Sagunt i Faura es veurà millorada gràcies a una intervenció que repararà les fissures de la calçada i renovarà l'asfalt de la via. Després de les peticions de l'Ajuntament de Sagunt, la Diputació de València executarà el projecte de condicionament del camí que connecta tots dos municipis, amb una inversió de més de 500.000 €. «**Hem defensat en nombroses ocasions que esta actuació havia de dur-se a terme el més prompte possible, especialment, per seguretat viària**», ha expressat l'alcalde de Sagunt, Darío Moreno.

L'obra es planteja des d'una «**perspectiva integral**», que pretén solucionar els diferents problemes que presenta actualment la via. Previ a l'inici dels treballs, es durà a terme l'adequació de marges i cunetes, amb tasques de poda i desbrossaments i retirada d'enderrocs inclosos, així com la neteja d'embornals i col·lectors.

A continuació, s'iniciarà la intervenció que, d'una banda, millora el drenatge superficial de les aigües procedents dels barrancs de La Rodana i del Pillo, així com el del camí de Petresans. Mitjançant l'execució de determinades solucions, com la construcció de guals de formigó, s'evitarà que es produïsquen inundacions en la via, «**cosa que es repetia cada vegada que es donaven episodis de pluges intenses i que generava moltes molèsties**», segons ha explicat Moreno.

![](/media/zwxjoimt/img_0849_c.jpg?width=850&height=566.6666666666666)

No obstant això, la intervenció de major importància tindrà a veure amb el paviment, que, actualment, presenta nombroses fissures i un estat de degradació important. «**El ferm no es troba en bon estat i això suposa un risc per als vehicles que transiten el camí entre Sagunt i Faura. Amb esta intervenció, per fi, se saneja la via i es renova l'asfaltatge**», ha detallat l'alcalde de Sagunt, «**a més, s'ha tingut en compte l'ús de materials reciclats, amb un menor impacte ambiental**». L'actuació contempla la substitució del paviment al llarg dels 3,9 km de la via per un que atorgue major resistència i durabilitat.

Finalment, el projecte, que tindrà un període d'execució de cinc mesos, també inclou el repintat de marques viàries, la inclusió d'elements d'abalisament i nova senyalització horitzontal i vertical. «**Esperem que el procés administratiu siga el més àgil possible perquè les obres puguen començar com més prompte millor. Per part de l'Ajuntament de Sagunt oferirem la màxima col·laboració, com fem amb totes les administracions**», ha conclòs Moreno.

*   [](http://www.facebook.com/sharer.php?u=https://aytosagunto.es/va/actualitat/el-cami-entre-sagunt-i-faura-guanya-en-seguretat-viaria-amb-la-millora-del-paviment/ "Facebook")
*   [](http://twitter.com/share?url=https://aytosagunto.es/va/actualitat/el-cami-entre-sagunt-i-faura-guanya-en-seguretat-viaria-amb-la-millora-del-paviment/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cami-entre-sagunt-i-faura-guanya-en-seguretat-viaria-amb-la-millora-del-paviment/ "Linked In")
*   [](mailto:?body=https://aytosagunto.es/va/actualitat/el-cami-entre-sagunt-i-faura-guanya-en-seguretat-viaria-amb-la-millora-del-paviment/)